– Шмат што змянілася. Фестываль стаў добра вядомы, пра яго гавораць, яго самі знаходзяць. Аб гэтым можна судзіць па колькасці заявак, у тым ліку ад новых тэатраў, пра якіх мы раней самі не ведалі. Гэта значыць, інфармацыя аб ім перадаецца з вуснаў у вусны, што прыемна. Пачыналі мы адразу з міжнароднага ўзроўню: на першым фестывалі прадставілі свае спектаклі чатыры замежныя калектывы. У першыя гады была мэтанакіраваная праца на прасоўванне фестывалю, на пошук калектываў у інтэрнэце, з дапамогай знаёмых, уступалі ў розныя арганізацыі. Нам вельмі дапамагла Міжнародная асацыяцыя ўніверсітэцкіх тэатраў, мы з’яўляемся яе членам з 2006 года. Гэта быў такі вялікі бум для нас у плане кантактаў, прасоўвання і пазнавальнасці фестывалю.